**N \**

ΔΕΛΤΙΟ ΤΥΠΟΥ

**30 Νοεμβρίου 2023**

**ΙδΕΚ: €1,75 εκ. για διοχέτευση επιστημονικού ταλέντου στις κυπριακές επιχειρήσεις μέσω βιομηχανικών Διδακτορικών**

***Ευκαιρίες ανάπτυξης πρωτοποριακών λύσεων για ενίσχυση της ανταγωνιστικότητας των κυπριακών επιχειρήσεων***

Στο πλαίσιο του νέου κύκλου του προγράμματος Διδακτορικό στη Βιομηχανία – «PHD IN INDUSTRY/1123» του Ιδρύματος Έρευνας και Καινοτομίας (ΙδΕΚ), κυπριακές επιχειρήσεις έχουν την ευκαιρία να εργοδοτήσουν φοιτητές/τριες διδακτορικού επιπέδου για υλοποίηση έργων έρευνας και καινοτομίας, τα οποία θα οδηγούν σε λύσεις που ανταποκρίνονται σε ανάγκες της κοινωνίας και των ίδιων των επιχειρήσεων, ενισχύοντας την ανταγωνιστικότητά τους.

Με προϋπολογισμό €1,750,000, και μέγιστη χρηματοδότηση €150.000 ανά έργο, το πρόγραμμα δίνει τη δυνατότητα σε επιχειρήσεις να κάνουν ένα πρώτο βήμα προς τη δημιουργία τμήματος Έρευνας και Ανάπτυξης (Ε&Α), μέσω της πρόσληψης νέων εξειδικευμένων ταλέντων ή της ενίσχυσης του υφιστάμενου προσωπικού τους. Παράλληλα, προσφέρει ευκαιρίες απασχόλησης και εκτός του ακαδημαϊκού χώρου στη νέα γενιά ερευνητών/τριών, διευκολύνοντας τη διοχέτευση του επιστημονικού ταλέντου της χώρας προς την πραγματική οικονομία.

Ο νέος κύκλος του προγράμματος δίνει προτεραιότητα σε προτάσεις που δεν έχουν εξασφαλίσει προηγούμενη χρηματοδότηση από το ΙδΕΚ ή/και ευρωπαϊκά προγράμματα από το 2016 μέχρι και σήμερα καθώς επίσης και σε μεσαίες και μεγάλες επιχειρήσεις.

Το περιεχόμενο του έργου θα πρέπει να συνάδει με τις δραστηριότητες της επιχείρησης, να συμβαδίζει με το περιεχόμενο της διδακτορικής διατριβής του ερευνητή/τριας, και να εντάσσεται στα ακόλουθα επιστημονικά πεδία: **1)** Επιστήμες Ζωής (Life Sciences) και **2)** Φυσικές Επιστήμες και Μηχανική (Physical Sciences and Engineering). Διευκρινίζεται ότι μπορούν να υποβληθούν προτάσεις που αφορούν, επίσης, εφαρμογές των κοινωνικών και ανθρωπιστικών επιστήμων στους τομείς αυτούς.

Οι φορείς που θα επιλεγούν για χρηματοδότηση αποκτούν αυτόματα πρόσβαση στις δωρεάν υποστηρικτικές υπηρεσίες καινοτομίας και μεταφοράς γνώσης που προσφέρει το Ίδρυμα.

Η υποβολή προτάσεων γίνεται μέσω της πύλης IRIS του ΙδΕΚ και η καταληκτική ημερομηνία είναι η **29η Μαρτίου 2024.**

*Για περισσότερες πληροφορίες οι ενδιαφερόμενοι μπορούν να επικοινωνούν με το Κέντρο Εξυπηρέτησης Συνεργατών του ΙδΕΚ στο τηλ.: 22205000, μέσω email στο* [*support@research.org.cy*](mailto:support@research.org.cy) *ή να επισκεφθούν τον ακόλουθο σύνδεσμο:* [***https://bit.ly/3GmheCs***](https://bit.ly/3GmheCs)

***Ίδρυμα Έρευνας και Καινοτομίας (ΙδΕΚ)***

*Το Ίδρυμα Έρευνας και Καινοτομίας - ΙδΕΚ (*[*www.research.org.cy*](http://www.research.org.cy)*) είναι ο εθνικός φορέας, αρμόδιος για την υποστήριξη και προώθηση της έρευνας, της τεχνολογικής ανάπτυξης και της καινοτομίας στην Κύπρο. Προσφέρει ένα ολοκληρωμένο χαρτοφυλάκιο χρηματοδοτικών προγραμμάτων και υποστηρικτικών υπηρεσιών που ενισχύουν την ερευνητική και επιχειρηματική δραστηριότητα και διευκολύνουν την ανάπτυξη και εμπορευματοποίηση καινοτόμων προϊόντων και υπηρεσιών σε όλους τους τομείς της οικονομίας. Όραμά μας ένα δυναμικό εθνικό οικοσύστημα Ε&Κ που να αποτελεί την κινητήριο δύναμη για ένα νέο μοντέλο βιώσιμης ανάπτυξης και προόδου της χώρας.*